《邓侍御洞庭金鲤图歌》
明代·黄衷

洞庭之潴八百里，摇星簸日无时已。蛟妖蜃怪族各殊，琐碎讵时窥神鲤。

曲陵屃屃巨背高，大帜炜炜朱鬐骚。金鳞六六足百劫，珍目两两横波涛。

负舟一听轩辕乐，再驾湘妃返南国。还从汨水葬灵均，自是悠然无底壑。

此物神奇亦相世，得符麟凤称嘉瑞。楼船绣斧撼天来，瞥见乃在春湖澨。

丹青鱍鱍光芒动，画工那许知神用。满堂宾客但咄嗟，衰予感旧堪长恸。

伊昔毅皇岁丁卯，秋旦拿舟发江表。正书玄龙矫矫飞，壮观自诧平生少。

光阴流转如振埃，谛视赤鲤□龙材。龙材龙材，慎尔变化谁能猜，江南无处无风雷。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。